Sorgsentrumpersoneel dink flink toe rowers toeslaanArgieffoto (Foto: Pixabay) Die personeel van die Vredelus-kinder-en-jeugsorgsentrum in Elsiesrivier, Wes-Kaap, het inwoners betyds uit dié sentrum verwyder toe rowers Maandagaand daar toegeslaan het. Al die meisies wat in die sentrum woon is as gevolg van dié flink optrede ongedeerd. Volgens die departement van maatskaplike ontwikkeling in die Wes-Kaap het ŉ groep gewapende mans omstreeks 22:00 die sekuriteitspersoneel by die ingang oorval om toegang tot die sentrum te kry. Noodprotokolle is onmiddellik geaktiveer, en alle personeel en die inwoners is na ŉ sekondêre, veilige plek geneem. “Die inwoners se ouers is oor die voorval ingelig. Die personeel en inwoners ontvang tans berading,” het die departement in ŉ verklaring bevestig. Die departement het die personeel geloof vir hul vinnige optrede wat die veiligheid van die inwoners verseker het. Die personeel sowel as die inwoners het niks oorgekom nie. Hierdie jongste voorval volg ná verskeie vorige rooftogpogings in Augustus. Rowers het probeer om toegang tot die fasiliteit te verkry deur onder meer heinings te knip. Na afloop van hierdie voorval beraam die departement nou kort- en langtermynplanne om die sentrum se veiligheid op te skerp.